Kegyelem nektek és békesség Istentől a mi Atyánktól és az Úr Jézus Krisztustól!

2Kor 12, 1-10*1Dicsekednem kell, habár nem használ; rátérek azért az Úr megjelenéseire és kinyilatkoztatásaira. 2Ismerek egy embert Krisztusban, aki tizennégy évvel ezelőtt elragadtatott a harmadik égig – hogy testben-e vagy testen kívül, nem tudom, csak Isten tudja. 3Én tudom, hogy az az ember – hogy testben-e vagy testen kívül, nem tudom, csak az Isten tudja – 4elragadtatott a paradicsomba, és olyan kimondhatatlan beszédeket hallott, amelyeket ember el nem mondhat. 5Ezzel az emberrel dicsekszem, nem pedig önmagammal; hacsak az erőtlenségeimmel nem. 6Pedig ha dicsekedni akarnék, nem lennék esztelen, mert igazságot mondanék, de mérséklem magamat, hogy valaki többnek ne tartson, mint aminek lát, vagy amit tőlem hall, 7még a kinyilatkoztatások különleges nagysága miatt sem. Ezért tehát, hogy el ne bizakodjam, tövis adatott a testembe: a Sátán angyala, hogy gyötörjön, hogy el ne bizakodjam. 8Emiatt háromszor kértem az Urat, hogy távozzék az el tőlem. 9De ő ezt mondta nekem: Elég neked az én kegyelmem, mert az én erőm erőtlenség által ér célhoz. Legszívesebben tehát az erőtlenségeimmel dicsekszem, hogy Krisztus ereje lakozzék bennem. 10Ezért Krisztusért örömöm telik erőtlenségekben, bántalmazásokban, nyomorúságokban, üldöztetésekben és szorongattatásokban, mert amikor erőtlen vagyok, akkor vagyok erős.*

Örömmel erőtlen Gyülekezet!

A tisztújítás folyamatában vagyunk, így sokakkal kerül szóba ez a téma, amikor beszélgetünk. Nem csoda, hogy az egyik legtöbbet felmerülő kérdés ezekben a beszélgetésekben az alkalmasság és alkalmatlanság kérdése. Így pedig gyakran hallom az utóbbi hónapban ezt a kijelentést: *Tisztelendő úr, én erre nem érzem alkalmasnak magam.*. Van, aki a jelenlegi élethelyzetét tárja elém magyarázatul, van aki a múltjának bizonyos pontjait és van aki a jövőbeli terveivel indokolja a kijelentését. Általában ilyenkor arról kezd és kezdünk beszélgetni, hogy miért érzi magát alkalmatlannak, pedig a kérdésnek egész más irányba kellene eleve elindulnia, mégpedig, hogy mi alapján lesz valaki alkalmas? Mit jelent alkalmasnak lenni?  
Erre a választ persze meg lehet fogalmazni nagyon egyszerűen is, csak a törvényeink alapján. A legtöbben a saját gyengeségeiket és erősségeiket sorakoztatják fel pro és kontra és azok alapján kijelenteni, hogy alkalmas-nak nevezhetőek-e. Megint mások a tapasztalatra, vagy épp az őket ajánlók számára hivatkoznak, mintha önmagukban ezek miatt bárki alkalmassá válna egy feladatra. De, ki is akkor az alkalmas?  
Tágítsuk is ki kicsit - a tisztújításon túlra is - a gondolkodásunk most minden féle szolgálatra és szolgálati területére az életünknek!  
Így végig nézhetünk a tanítványi közösségen is, hogy mennyiben és miben is voltak ők alkalmasak. A 12 tanítvány között volt jó néhány - kis túlzással - tanulatlan halász, volt közutálatnak örvendő vámszedő, volt hitetlenkedő, volt szélsőséges politikai csoporthoz tartozó, volt egy áruló is, voltak tapasztaltak és egészen fiatal is, és mind a 12 férfi volt. Ha a ma elfogadott irányelveket vesszük figyelembe, amit egy testület megválasztásánál szokás, akkor bizony ez a csoport már ennyiből is látszik, hogy teljes mértékben alkalmatlan. De nem csak ma néznénk ferde szemmel persze egy ilyen vezetői közösséget, hanem akkor is, Jézus kortársai is, bizony nem egy alkalommal szóvá teszik, sőt erős kritikával illetik ezt a tanítványi közeget. Valljuk be, hogy mi se lennénk messze attól, hogy ezt a tanítványi közösséget látva azt mondjuk, hogy a misszió bizony halálra van így ítélve, belőlük-tőlük nem lesz semmi.  
Ha pedig mai alapigénkre ugrunk, akkor Pál apostolt látjuk magunk előtt, akire elsőr ránézve még a megtért hívő közösség is azt mondta, hogy ő biztosan tévedés Jézus részéről. És persze, ahogy sokszor magunkkal kapcsolatban is gondolkodunk: „majd idővel alkalmassá válok és akkor mások is annak fognak látni engem”, - hát ez nem csak ma nem mindig történik meg, hanem akkor sem volt általános érvényű igazság. Pál apostol, miután nem kevés munkával és kockázatok, azaz életveszélyek sorával vállalja a Krisztus által rábízott szolgálatot, még évek múltával is, még az általa plántált gyülekezetekben is, felmerül a hangja annak, hogy ő, azaz Pál, alkalmatlan, valójában nem is igazi apostol.   
Most tegyük félre az emberi rosszakart, irigység, öncélú szavak és tettek témáját, és maradjunk igénkkel együtt az alkalmasság kérdésénél. Pál tehát levelének ebben a szakaszában ilyen vádakra válaszol és közben megfogalmazza, hogy mit is jelent alkalmasnak lenni. Jó lenne, ha ma ezt mi is eltanulnánk tőle!  
Pál így kezdi igénkben: „*Dicsekednem kell, habár nem használ; rátérek azért az Úr megjelenéseire és kinyilatkoztatásaira. 2Ismerek egy embert Krisztusban, aki tizennégy évvel ezelőtt elragadtatott”*. Dicsekednie kell, azaz muszáj felvennie a kesztyűt és szólnia kell. Sokszor burkolódzunk hallgatásba és sértődöttségbe, vagy lenéző nemtörődömségbe, pedig az nem segít. Szólni bizony kell! Ahogyan Pál is teszi, csak éppen nem mindegy, hogyan és miről szólunk ilyenkor. Ha Pál apostol itt a tetteit szedné listába, akkor önigazolásba futna bele. Amit lehet, hogy jó érzés lenne kimondania, de semmivel se lenne több tőle, sőt egy idő után kifejezetten visszássá válik, mikor az ember önmagát tömjénezi, akkor is, ha valóban sok mindent tett meg.   
Pál nem véletlenül, azt mondja: „*rátérek azért az Úr megjelenéseire és kinyilatkoztatásaira”*. És valóban erről kezd beszélni. Beszél itt egy emberről, akit az Úr elragadott és teljesen megváltoztatta, átformálta az életét. Nem árulja el, hogy ki az, mert épp azt akarja kiemelni, hogy az Úr tette a lényeges. Azaz arra akar rámutatni, ami valóban számít is az alkalmasság, az apostolság, vagy bármilyen szolgálat és feladat tekintetében, nem pedig az adott ember személyére vagy személyiségére. Mellesleg itt Pál önmagáról beszél, a saját életének a 180 fokos fordulatáról, amiről azt mondja, hogy egyedül Krisztus által volt lehetséges. Mindegy, hogy róla van szó, vagy másról, Pál épp azt akarja itt elmondani, hogy az alkalmasság terén az egyetlen kérdés, hogy az Úr alkalmassá akarja-e őt tenni arra a bizonyos feladatra.   
Leírja Pál, hogy neki is vannak gyengeségei, nem lett tökéletes ember, sőt nem csak, hogy az emberi tökéletlenségei nem tűntek el, hanem még a kísértések is ugyanúgy, folyamatosan ott vannak az ő életében, amikkel nem mindig tud jól megküzdeni. Ő Pál gyenge, elesett, néha lelki mélységekben van, néha fizikai fogságokban. Ő, önmagában épp ugyanolyan alkalmatlan, mint amilyen Saulként volt még a megtérése előtt. Hiába van mögötte X évnyi tapasztalat, hiába van mögötte annyi tanúságtétel, gyülekezetplántálás, rengeteg kilométer a lábában, ezektől még ő mindig épp olyan alkalmatlan, mint amilyen a legelején volt.   
Pál apostol a korinthusi gyülekezetnek és nekünk is arról akar tanúskodni, hogy Isten tesz alkalmassá, az ő kezében válunk alkalmassá, bármire is. Nélküle, se a tapasztalatod, se a tanulmányaid, se az erőd, se a pénzed, se a mögötted álló tömeg nem fog alkalmassá tenni. Egy teológiai professzor mondta mindig: Isten egy életlen kisbicskával is pont ugyanúgy tud tökéletes szobrot faragni, mint egy erre tervezett faragókéssel. És az Ige ma épp erről tanúskodik nekünk.   
Életlennek, kicsinek, tudatlannak, akár fölöslegesnek érzed magad? Azért, mert magadat nézed és nem az Úr akaratát kéred, hogy legyen teljessé rajtad! Gondolj csak bele, hogy mit érezhetett az a 12 tanítvány, akik addigra már csak 11-en voltak, mikor Jézus azt mondta nekik, hogy: *„Menjetek el és tegyek tanítvánnyá minden népet”*. Ez a 11 alkalmatlan, még egymással is sokszor nehezen kijövő ember, menjen el és térítsen meg mindenkit az egész világon? Ők juttassák el mindenhová a világon az evangéliumot? Hát képzeled el, hogy ők mennyire alkalmatlannak érezhették magukat! És ma van olyan pontja a világnak, ahová ne tudott volna még eljutni az evangélium? Nincs. 11 alkalmatlan, egy egyház számára is felfoghatatlanul nagy szolgálattal és láss csodát: sikerült! Nem a 11 tökéletességén múlott, vagy az utánuk jövőkén, hanem azon, hogy Isten munkálkodott. Isten alkalmassá tette az alkalmatlant. Erőssé tette a gyengét, vagy épp felhasználta az erőtlenséget is és azon keresztül munkálkodott. Amikor mi, te azt látod, hogy vesztes helyzetben vagy, hogy gyenge és ötlettelen vagy, akkor egészen egyszerűen csak rá kellene bízd magad Istenre, hittel, hogy Ő legyen az, aki munkálkodjon rajtad keresztül, bármennyire bénának, ügyetlennek, vagy tudatlannak is érzed magad.   
Pál apostol maga is megtapasztalta, hogy hiába kérte Istent, hogy szabadítsa meg a gyengeségétől, Ő nem tette, hanem inkább megerősítette a hitben azt mondva neki: „*Elég neked az én kegyelmem, mert az én erőm erőtlenség által ér célhoz.”* És éppen ezért írja aztán Pál: *„Legszívesebben tehát az erőtlenségeimmel dicsekszem, hogy Krisztus ereje lakozzék bennem.”.* Ez lehet a mi, a te alkalmasságod is Testvérem, hogy Krisztus ereje lakozhat benned! Hogy Krisztusnak adsz helyet és nem te akarsz erős lenni.  
Néha, kicsit el vagyunk tévedve testvérek. Olyanok vagyunk, mint a kigyerekek, akik kitalálják, hogy szeretnének megtenni valamit, például lemászni a lépcsőn, aztán jól nekiindulunk fejjel előre. Megállunk talán a mélységet meglátva, de aztán előbb-utóbb neki indulunk fejjel előre, aminek persze nagy esés lenne a vége. Isten azonban felemel, megfordít, hogy inkább óvatosan, tolatva másszunk le és végig ott lépked mellettünk, az óvó kezeit közel tartva, ha mégis megcsúsznánk. Aztán mikor leér a kigyerek a lépcső aljára, mit tesz? Hát ünnepelve önmagát már menne is vissza, hogy újra neki induljon, hiszen neki milyen jól megy ez, ő igazán tehetséges, okos és ügyes.   
Mi is pont ilyen könnyen feledkezünk meg - mikor az alkalmasságunkról gondolkodunk -, hogy ki is teremtett minket, hogy ki is az, aki igazán ismer bennünket, hogy ki is az, aki végig megsegített bennünket, hogy ki is az, aki utat mutatott és megerősített eddig is bennünket.   
Isten az, aki alkalmassá tett, tesz, vagy tehet. Éppen ezért, ha a feladat, a szolgálat lehetősége előtted van, akkor Tőle kell kérned, hogy alkalmassá tegyen és nem emberi mércékkel magadat méregetned. Ne te akard megmondani, hogy alkalmas, vagy alkalmatlan vagy, hanem csak kérd Istent, hogy tegyen alkalmassá a szolgálatra, hogy legyen jelen a gyengeségeidben!  
Engedjétek, hogy az Úr által megtapasztalhassátok, amit Pál ír: „*10Ezért Krisztusért örömöm telik erőtlenségekben, bántalmazásokban, nyomorúságokban, üldöztetésekben és szorongattatásokban, mert amikor erőtlen vagyok, akkor vagyok erős.”.* Igenis, erősek, alkalmasok lehettek, ha a Megváltó Urat kéritek, hogy legyen veletek. A kérdés, tehát úgy hangzik, hogy akarsz-e alkalmas lenni? Akarod-e, hogy a te mennyei Atyád alkalmassá tegyen, vagy csak távol akarod tartani magadtól az Ő akaratától? Hallottuk az oltár előtti igében a Magvető példázatát. Isten odaadta a magot, az Ő igéjét, az Ő akaratát a te életebe is. Innentől nekünk kell vágyakoznunk, kérnünk az Aratás Urát, hogy jó föld lehessünk, hogy sokszoros termést hozhassunk, hogy legyen meg rajtunk az Ő gyümölcse, a szeretetből fakadó szolgálatot termő akarata.   
Testvérek, ne erősek, nagy tudásúak, egészségesek, vagy időmilliomosok akarjunk lenni tehát a szolgálatokhoz, az elhivatott Krisztust követő élethez. Legyetek nyugodtan gyengék, elesettek, tanácstalanok, nehézségekkel és időhiánnyal küszködők, csak keressétek mindenek előtt az Úr akaratát, és majd ráadásul minden, amire valóban szükséged lesz megadatik neked. Bízzatok! Ámen